Historien om selvtægt og ulovlig kystsikring i Lønstrup fortsætter lidt endnu. Den 10. januar meddelte Kystdirektoratet, at de ville pålægge de sommerhusejere, der ejer grundene, hvor kystsikringen er foregået, at de skal rydde op på den beton, der er hældt ned ad skrænten. I første omgang fik sommerhusejerne indtil fredag den 26. januar til at gøre indsigelse mod påbuddet. Den frist har de berørte sommerhusejere nu bedt om at få udsat. - Vi har på den baggrund meddelt, at der generelt set er givet frist til den 22. februar. Det er afgørende, at vi har de rigtige oplysninger, før vi går videre, siger  Hans Erik Cutoi-Toft, der er områdechef kystzoneforvaltningen i Kystdirektoratet. De sommerhusejere, der har fået et påbud om at rydde op på kystsikringen har endnu ikke sagt, at det er dem, der har stået for det omfattende arbejde i området. -  Vi sender påbuddet til de husejere, fra hvis grund der er foretaget arbejde fra - altså gravet sand af og så videre. For når arbejdet er sket fra deres grunde, må det være deres ansvar at rydde op igen, sagde Hans Erik Cutoi-Toft, da påbuddet blev pålagt sommerhusejerne. Hele historien startede mellem jul og nytår, da ukendte gerningsmænd med bulldozere fjernede enorme mængder sang fra området, hvorefter de overhældte skrænten med beton fra en betonkanon. Sagen er siden blevet politianmeldt, og nu er sommerhusejerne i området altså blevet påbudt at få beskyttelsen fjernet - ind til videre i hvert fald.

Opsummering:
De sommerhusejere, der er blevet påbudt at rydde op på den ulovlige kystsikring i Lønstrup, har nu fået til 22. februar til at gøre indsigelse.